Forslag til Rådets afgørelse om regler for virksomheders, forskningscentres og universiteters deltagelse i forskning samt regler for formidling af forskningsresultater med henblik på gennemførelse af det femte rammeprogram for Det Europæiske Fællesskab (1998-2002) (98/C 40/08) (EØS-relevant tekst) KOM(97) 587 endelig udg./2 - 97/0309(SYN)

(Forelagt af Kommissionen den 16. december 1997)

(Annulerer og erstatter den tekst, der offentliggjordes i EFT C 3 af 7. januar 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 J og artikel 130 O, stk. 2,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 C og i samarbejde med Europa-Parlamentet, og

ud fra følgende betragtninger:

Femte rammeprogram for Det Europæiske Fællesskabs indsats inden for forskning, teknologisk udvikling og demonstration (1998-2002) (i det følgende benævnt »femte rammeprogram«) blev vedtaget ved Europa-Parlamentets og Rådets afgørelse . ./. . ./EF; de betingelser for finansieringsbidrag fra Fællesskabet, som fremgår af bilag IV til nævnte afgørelse, skal suppleres med andre bestemmelser, som fastsættes i henhold til traktatens artikel 130 J og traktatens artikel 130 O, stk. 2;

de nye bestemmelser bør indgå i en komplet, sammenhængende og gennemskuelig ramme, således at særprogrammerne til iværksættelse af femte rammeprogram kan gennemføres på en harmoniseret måde;

regler for virksomheders, forskningscentres og universiteters deltagelse bør tage hensyn til arten af den indirekte aktion inden for forskning, teknologisk udvikling og demonstration (FTU-aktion); de afhænger af, om deltageren er hjemmehørende i henholdsvis en medlemsstat eller associeret stat eller i et tredjeland samt af deltagerens retlige struktur;

i henhold til femte rammeprogram er deltagelse af retlige enheder hjemmehørende i tredjelande mulig, i særdeleshed på grundlag af internationale aftaler; aftaler indgået med Fællesskabet, navnlig på grundlag af traktatens artikel 130 M, skal gennemføres under overholdelse af princippet om gensidighed og med beskyttelse af intellektuelle og industrielle ejendomsrettigheder; retlige enheder hjemmehørende i Fællesskabet skal derfor have reel adgang til de pågældende tredjelandes forskningsprogrammer;

der bør lægges særlig vægt på indirekte FTU-aktioner, der specielt appellerer til deltagelse fra små og mellemstore virksomheder, da de kan bidrage til jobskabelse, opretholdelse af arbejdspladser samt til innovation; hvad forskning angår, og på linje med tiltagene i fjerde rammeprogram, er det hensigtsmæssigt, ud over de virksomheder, der er omfattet af definitionen på små og mellemstore virksomheder i Kommissionens henstilling 96/280/EF af 3. april 1996 (1) vedrørende definitionen af små og mellemstore virksomheder, også at inddrage virksomheder, der har mellem 250 og 499 ansatte, på grund af disses jobskabende muligheder;

Det Fælles Forskningscenter (FFC) deltager i indirekte FTU-aktioner på lige fod med retlige enheder etableret i en medlemsstat eller en associeret stat;

Fællesskabets finansieringsbidrag bør udbetales til deltagerne på grundlag af de dokumenterede støtteberettigede omkostninger i forbindelse med den indirekte FTU-aktion, hvilket dog ikke udelukker at andre, mere hensigtsmæssige metoder kan anvendes;

ved gennemførelsen af FTU-aktiviteter bør samfundets grundlæggende principper overholdes, herunder navnlig de etiske regler, som bør indgå i udvælgelseskriterierne for indirekte FTU-aktioner;

reglerne for formidling af forskningsresultater bør beskytte rettigheder, der er forbundet med opnåelse og nyttiggørelse af viden;

de pågældende regler skal tilgodese Fællesskabets interesser samt de legitime interesser for parter i kontrakter, der er indgået efter udvælgelse af forslag til en indirekte FTU-aktion;

for så vidt angår indirekte FTU-aktioner, afpasses disse regler normalt efter størrelsen af Fællesskabets finansieringsbidrag, eller efter hvor markedsnære de pågældende aktiviteter inden for forskning, teknologisk udvikling og demonstration er;

ejendomsrettigheder til viden opnået i forbindelse med indirekte FTU-aktioner fastsættes normalt på grundlag af Fællesskabets finansieringsbidrag;

i forbindelse med indirekte FTU-aktioner bør den opnåede viden formidles, hvis den ikke nyttiggøres;

det kan blive nødvendigt at indgå enerettighedsaftaler for at fremme udnyttelse af viden; sådanne aftaler skal overholde de gældende konkurrenceregler;

i forbindelse med bestemte indirekte FTU-aktioner skal kontrahenter forelægge et teknologisk iværksættelsesprogram, således at Kommissionen kan følge nyttiggørelse og formidling af viden op;

FTU-aktiviteter bør gennemføres i overensstemmelse med principperne for forsvarlig økonomisk forvaltning;

i det for opfyldelse af målene nødvendige omfang kan der i særprogrammerne fastsættes nærmere eller supplerende bestemmelser for virksomheders, forskningscentres og universiteters deltagelse i forskning samt for formidling af forskningsresultaterne;

for at sikre sammenhæng mellem de forskningsaktiviteter, der gennemføres i medfør af femte rammeprogram, og dem, der gennemføres i medfør af Rådets afgørelse . ./. . ./Euratom om femte rammeprogram for Det Europæiske Atomenergifællesskabs (Euratom) indsats inden for forskning og uddannelse (1998-2002), bør Rådets afgørelse . ./. . ./Euratom om regler for virksomheders, forskningscentres og universiteters deltagelse i forskning vedtages samtidig med nærværende afgørelse og for samme periode -

TRUFFET FØLGENDE AFGØRELSE:

KAPITEL I: ALMINDELIGE BESTEMMELSER

Artikel 1

Definitioner

I denne afgørelse forstås ved:

a) »FTU-aktiviteter«: aktiviteter inden for forskning, teknologisk udvikling og demonstration som angivet i bilag II til femte rammeprogram

b) »indirekte FTU-aktioner«: en af de to gennemførelsesformer for FTU-aktiviteter som angivet i bilag IV til femte rammeprogram. De udføres af tredjemand i henhold til kontrakter indgået med Fællesskabet, idet FFC kan deltage på de i artikel 7 anførte betingelser

c) »direkte FTU-aktioner«: en af de to gennemførelsesformer for FTU-aktiviteter som angivet i bilag IV til femte rammeprogram. De udføres af FFC

d) »associeret stat«: en stat, der er part i en international aftale indgået med Fællesskabet, navnlig på grundlag af traktatens artikel 130 M, i henhold til hvilken staten bidrager finansielt til femte rammeprogram. Aftalen skal vedrøre samarbejde inden for forskning, teknologisk udvikling og demonstration

e) »tredjeland«: en stat, som hverken er medlemsstat eller associeret stat

f) »retlig enhed«:

- fysiske personer, eller

- juridiske personer, dersom de er oprettet i overensstemmelse med gældende fællesskabsret eller national ret og har status som juridisk person eller har rets- og handleevne, og i eget navn kan indgå kontrakter og møde for retten

g) »international organisation«: enhver anden statssammenslutning end Fællesskabet, etableret på grundlag af en traktat eller en akt af lignende rækkevidde, med fælles organer og status som en international juridisk person, der adskiller sig fra dens deltagende stater

h) »FTU's potentielle brugere«: retlige enheder, internationale organisationer eller FFC, som på grund af sine behov eller sin kapacitet - det være sig af videnskabelig, teknologisk, økonomisk eller samfundsmæssig art - i særlig grad kan medvirke til at nyttiggøre, eller lade nyttiggøre, viden, der hidrører fra indirekte FTU-aktioner

i) »små og mellemstore virksomheder« (i det følgende benævnt »SMV«):

- virksomheder, der opfylder kriterierne i henstilling 96/280/EF, dvs. der:

i) har under 250 ansatte

ii) har en årlig omsætning på ikke over 40 mio. ECU eller en årlig samlet balance på ikke over 27 mio. ECU

iii) opfylder kriteriet om uafhængighed som defineret i henstillingen

- virksomheder, der har mellem 1 og 499 ansatte, forudsat at de opfylder de øvrige af henstillingens kriterier som anført i første led, i forbindelse med projekter vedrørende kooperativ forskning og forundersøgelsespræmier som defineret i bilag IV til femte rammeprogram

j) »viden«: resultaterne fra gennemførelsen af FTU-aktioner fra femte rammeprogram

k) »formidling«: udbredelse af viden med alle egnede midler ud over den offentliggørelse, der sker under overholdelse af formaliteterne vedrørende beskyttelse af viden, med henblik på at fremme videnskabelige og tekniske fremskridt

l) »nyttiggørelse«: direkte eller indirekte anvendelse af viden i forskningsaktiviteter eller med henblik på udnyttelse

m) »udnyttelse«: anvendelse af viden til produktion og kommercialisering af et produkt, eller skabelse eller ydelse af en tjeneste

n) »allerede eksisterende knowhow«: informationer, som forslagsstillere var i besiddelse af forud for indgåelse af de i artikel 12 omhandlede kontrakter, og som er nødvendige for den korrekte udførelse af en indirekte FTU-aktion, samt dertil knyttede rettigheder.

Artikel 2

Fællesskabets interesser

Ved vurderingen af Fællesskabets interesser som omhandlet i artikel 6, 16, 17, 18 og 20 tages navnlig hensyn til:

a) målet at styrke Fællesskabets industris internationale konkurrenceevne

b) behovene i forbindelse med andre fællesskabspolitikker, til støtte for hvilke FTU-aktionerne udføres

c) eksistensen af teknisk-videnskabelige samarbejdsaftaler mellem Fællesskabet og tredjelande eller internationale organisationer

d) målet på passende måde at bevare arbejdspladser og skabe nye job i Fællesskabet.

KAPITEL II: REGLER FOR VIRKSOMHEDERS, FORSKNINGSCENTRES OG UNIVERSITETERS DELTAGELSE

Artikel 3

Anvendelsesområde

Reglerne i dette kapitel gælder for deltagelse af retlige enheder og internationale organisationer samt FFC i indirekte FTU-aktioner.

AFDELING 1: BETINGELSER FOR DELTAGELSE

Artikel 4

Antallet af deltagere i indirekte FTU-aktioner

1. Indirekte FTU-aktioner gennemføres af:

a) mindst to retlige enheder, der er indbyrdes uafhængige og etableret i to forskellige medlemsstater eller i en medlemsstat og en associeret stat, eller

b) mindst én retlig enhed, der er etableret i en medlemsstat eller en associeret stat, og FFC, eller

c) en eller flere retlige enheder, etableret i et tredjeland eller internationale organisationer i samarbejde med det mindste antal retlige enheder etableret i en medlemsstat eller en associeret stat og FFC, som foreskrevet i litra a) eller b).

2. Hvis indirekte FTU-aktioner gennemføres af en enkelt deltager, enten på grund af FTU-aktivitetens art eller på grund af arten af den indirekte FTU-aktion, skal dette være:

a) en retlig enhed etableret i en medlemsstat, i en associeret stat, eller i et tredjeland

b) en international organisation

c) FFC.

Artikel 5

Betingelser for deltagelse af retlige enheder i medlemsstater og i associerede stater

1. Retlige enheder etableret i en medlemsstat eller i en associeret stat kan deltage i indirekte FTU-aktioner og modtage finansieringsbidrag fra femte rammeprogram, såfremt de:

a) hvad angår indirekte FTU-aktioner, bortset fra de i litra b) til e) nævnte:

- gennemfører eller står i begreb med at gennemføre aktiviteter inden for forskning, teknologisk udvikling eller demonstration, eller

- medvirker til at formidle og nyttiggøre resultater som angivet i særprogrammet for innovation og små og mellemstore virksomheders deltagelse, eller

- er potentielle brugere af FTU-resultater

b) hvad angår tematiske net og samordnede aktioner:

- opfylder mindst én af betingelserne i litra a), eller

- råder over sådan viden inden for den pågældende forskning, at de kan bibringe det planlagte arbejde en betydelig kvalitetsmæssig merværdi

c) hvad angår forundersøgelsespræmier er en SMV eller undtagelsesvis en potentiel bruger af FTU-resultater. I sidstnævnte tilfælde kan deltageren normalt ikke modtage finansieringsbidrag under femte rammeprogram

d) hvad angår kooperative forskningsprojekter er en SMV, der er potentiel bruger af FTU-resultater

e) hvad angår ledsageforanstaltninger har den fornødne tekniske kompetence til at gennemføre den indirekte FTU-aktion.

2. Når formålet med den indirekte FTU-aktion gør det muligt, skal de i stk. 1 nævnte retlige enheder i det væsentlige udføre arbejdet på medlemsstaternes eller de associerede staters område.

Artikel 6

Betingelser for deltagelse af retlige enheder fra tredjelande og af internationale organisationer

1. Retlige enheder etableret i et tredjeland og internationale organisationer kan deltage i indirekte FTU-aktioner uden finansieringsbidrag under femte rammeprogram, fj. dog betingelserne i stk. 2, såfremt:

a) deltagelsen er i overensstemmelse med Fællesskabets interesser

b) antallet af deltagere i forslaget til den indirekte FTU-aktion opfylder betingelserne i artikel 4, og

c) betingelserne i artikel 5, stk. 1, er overholdt for så vidt angår retlige enheder i medlemsstater eller associerede stater.

2. Retlige enheder etableret i et tredjeland kan deltage:

a) uden finansieringsbidrag under femte rammeprogram:

- i særprogrammer, som det tredjeland, hvori de er etableret, har adgang til på grundlag af en international aftale indgået med Fællesskabet, navnlig på grundlag af traktatens artikel 130 M, under overholdelse af de i aftalen fastsatte principper, betingelser og begrænsninger

- i særprogrammer, som det tredjeland, hvori der er etableret, uden en international aftale har adgang til i overenstemmelse med femte rammeprogram

- i andre end de i første og andet led nævnte, i særprogrammer, såfremt deltagelsen er behørigt begrundet, dvs. væsentlig for gennemførelsen af hele eller en del af det pågældende særprogram under hensyntagen til dettes målsætninger

b) undtagelsesvis med finansieringsbidrag under femte rammeprogram, såfremt den retlige enhed kan henføres under et af de i litra a) nævnte tilfælde, og finansieringen er behørigt begrundet, dvs. væsentlig for at nå den pågældende indirekte FTU-aktions målsætninger.

Nærværende litra gælder dog ikke for udannelsesstipendier som defineret i bilag IV til femte rammeprogram.

3. For så vidt angår FTU-aktiviteter henhørende under særprogrammet for befæstelse af europæisk forsknings internationale rolle, kan retlige enheder etableret i et tredjeland deltage og modtage finansieringsbidrag under femte rammeprogram, såfremt det pågældende tredjeland er omfattet af femte rammeprogram, og den retlige enhed opfylder betingelserne i stk. 1.

4. Internationale organisationer kan undtagelsesvis modtage finansieringsbidrag under femte rammeprogram i følgende tilfælde:

a) i forbindelse med indirekte FTU-aktioner, bortset fra ledsageforanstaltninger, såfremt:

- finansieringen er behørigt begrundet, dvs. væsentlig for at nå den indirekte FTU-aktions målsætninger, og

- organisationen råder over eller står i begreb med at råde over en grundlæggende struktur for det planlagte arbejde, beliggende:

i) i en medlemsstat eller i en associeret stat, eller

ii) i et tredjeland, under forudsætning af at denne struktur er absolut nødvendig for at kunne gennemføre det planlagte arbejde

b) i forbindelse med ledsageforanstaltninger, såfremt den råder over den fornødne tekniske kompetence, som ikke uden videre eller slet ikke er til rådighed i medlemsstaterne eller de associerede stater.

Artikel 7

Betingelser for FFC's deltagelse

Med forbehold af de budgetmæssige og administrative foranstaltninger, der er nødvendige for at FFC kan deltage i indirekte FTU-aktioner, er FFC underlagt samme betingelser og har samme rettigheder og forpligtelser som retlige enheder, der er etableret i en medlemsstat eller i en associeret stat, og som deltager i indirekte FTU-aktioner.

Artikel 8

Betingelser vedrørende ressourcer

1. Retlige enheder, internationale organisationer og FFC skal:

- ved indgivelsen af forslag til indirekte FTU-aktioner mindst råde over de potentielle ressourcer, der er nødvendige for gennemførelsen

- ved kontraktens underskrivelse råde over den væsentlige del af de ressourcer, der er nødvendige for gennemførelsen.

2. De ressourcer, der er nødvendige for at deltage i gennemførelsen af en indirekte FTU-aktion, omfatter menneskelige ressourcer, infrastrukturer, finansielle ressourcer og, i givet fald, immaterielle goder.

AFDELING 2: PROCEDURER

Artikel 9

Gældende procedurer

1. Indirekte FTU-aktioner, bortset fra ledsageforanstaltningerne, er genstand for indkaldelse af forslag, der offentliggøres i De Europæiske Fællesskabers Tidende. Forud for indkaldelserne kan der i informationsøjemed indhentes interessetilkendegivelser.

2. Ledsageforanstaltningerne kan alt efter omstændighederne være genstand for:

- indkaldelser af forslag efter samme regler som anført i stk. 1, eller

- offentlige udbud, når den indirekte FTU-aktion består i et køb eller en tjenesteydelse, efter de på området gældende regler, eller

- spontane støtteansøgninger, som retlige enheder eller internationale organisationer retter til Kommissionen, eller

- indkaldelse af ansøgninger, såfremt foranstaltningen kræver, at Kommissionen tager ligeligt hensyn til de forskellige deltagere i forskningen, med forbehold af andre bestemmelser med samme formål i forbindelse med højtstående eksperter, jf. artikel 5, stk. 2, i femte rammeprogram.

3. Indirekte FTU-aktioner, der gennemføres som pilotprojekter, behandles efter dertil egnede procedurer.

Artikel 10

Udvælgelseskriterier og gældende betingelser efter procedurens art

1. Forslag til en indirekte FTU-aktion hidhørende fra indkaldelser af forslag samt pilotprojekter udvælges på grundlag af de i artikel 4-8 fastsatte betingelser for deltagelse samt kriterierne i litra a), b) og c), idet anvendelsen af disse afhænger af kategorien af den indirekte FTU-aktion og arten af FTU-aktiviteten:

a) kriteriekategorierne i bilag I til femte rammeprogram

b) supplerende kriterier, som er anført i det pågældende særprogram

c) følgende kriterier:

- den nyskabende karakter af forslaget til en indirekte FTU-aktion

- udsigterne for formidling/udnyttelse af resultaterne, som beskrevet i den plan for formidling og nyttiggørelse, der er vedlagt forslaget til den indirekte FTU-aktion

- overholdelse af de grundlæggende etiske principper.

2. Forslag til ledsageforanstaltninger, der omfattes af en procedure for offentlige udbud, bedømmes efter de kriterier for udvælgelse og tildeling, der er fastlagt efter de gældende bestemmelser på området.

3. Ansøgningerne om støtte udvælges på grundlag af:

- de relevante betingelser for deltagelse, jf. artikel 4, 5, 6 og 8, og

- deres egnethed og nytte set i forhold til målene og det videnskabelige og teknologiske indhold i femte rammeprogram og/eller det pågældende særprogram.

4. Tilbudsgiverne i forbindelse med en indkaldelse af ansøgninger udvælges på grundlag af kriterierne i Kommissionens afgørelse herom samt de relevante betingelser for deltagelse, jf. artikel 4, 5 og 6.

AFDELING 3: KONTRAKTER

Artikel 11

Fællesskabets finansieringsbidrag og støtteberettigede omkostninger

1. Fællesskabets finansieringsbidrag består i hel eller delvis godtgørelse af de støtteberettigede omkostninger til den indirekte FTU-aktion under overholdelse af bestemmelserne i bilag IV til femte rammeprogram.

2. Omkostninger til en indirekte FTU-aktion er støtteberettigede, når de er nødvendige for aktionen og omfattet af kontrakten. Godtgørelse sker, når udgiften er afholdt og opført i regnskabet eller skatteopgørelsen.

3. Ved kontrakter indgået som følge af indkaldelse af forslag sker betalingen sædvanligvis mod forelæggelse af dokumentation for de støtteberettigede omkostninger i forbindelse med den indirekte FTU-aktion.

Generalomkostningerne kan beregnes enten som et fast beløb eller på grundlag af de faktiske udgifter, såfremt der, sidstnævnte tilfælde, foreligger tilfredsstillende bilag.

Efter aftale med Kommissionen kan der anvendes andre metoder, såfremt deltagerne i forslaget til en indirekte FTU-aktion anmoder herom:

a) ved små projekter: faste beløb, der fastlægges på grundlag af en vurdering af de anslåede omkostninger ved arbejdet

b) i andre tilfælde: faste beløb som er betingede af, at visse kontraktmæssigt aftalte mål nås.

4. Begrebet støtteberettigede ekstraomkostninger, der anvendes i bilag IV til femte rammeprogram, omfatter følgende elementer:

- yderligere omkostninger, som udelukkende skyldes deltagelse i den indirekte FTU-aktion

- et fast bidrag til dækning af generalomkostningerne.

Ved projekter vedrørende forskning, teknologisk udvikling, demonstration og integrerede projekter som omhandlet i bilag IV til femte rammeprogram lægges ekstraomkostninger til grund, såfremt det regnskabssystem, der anvendes af deltageren i en indirekte FTU-aktion, efter Kommissionens opfattelse ikke tillader at bestemme de samlede faktiske omkostninger ved gennemførelsen af den indirekte FTU-aktion med tilstrækkelig nøjagtighed.

Artikel 12

Kontrakter

Forslag til indirekte FTU-aktioner, der udvælges efter en af de i artikel 9 nævnte procedurer, gøres til genstand for en kontrakt.

KAPITEL III: REGLER FOR FORMIDLING OG NYTTIGGØRELSE AF FORSKNINGSRESULTATER

Artikel 13

Anvendelsesområder

Med henblik på iværksættelsen af særprogrammerne til gennemførelse af femte rammeprogram gælder reglerne for formidling og nyttiggørelse, med forbehold af:

- internationale aftaler indgået med Fællesskabet, navnlig på grundlag af traktatens artikel 130 M

- allerede eksisterende knowhow, med forbehold af de nærmere regler i de i artikel 22 omhandlede bestemmelser og de nærmere vilkår i de i artikel 12 nævnte kontrakter.

Artikel 14

Graduering af reglerne for formidling og nyttiggørelse af forskningsresultater

Reglerne for formidling og nyttiggørelse af forskningsresultater vedrørende viden, der opnås ved hjælp af arbejde gennemført som led i indirekte FTU-aktioner, skal normalt tage hensyn til fællesskabsfinansieringssatsen.

Artikel 15

Ejendomsret til viden

1. Viden hidhørende fra arbejde udført som led i direkte FTU-aktioner tilhører Fællesskabet.

2. Viden hidhørende fra arbejde udført som led i indirekte FTU-aktioner, hvis omkostninger fuldt ud afholdes af Fællesskabet, tilhører normalt Fællesskabet.

Viden hidhørende fra arbejde udført som led i indirekte FTU-aktioner, hvis omkostninger ikke afholdes fuldt ud af Fællesskabet, tilhører de kontrahenter, der har udført arbejdet, og i påkommende tilfælde Fællesskabet i medfør af artikel 7.

Artikel 16

Beskyttelse af viden

Viden, som kan anvendes til industrielle eller kommercielle formål, skal, navnlig af hensyn til Fællesskabets og kontrahenternes interesser, beskyttes på passende måde i overensstemmelse med eventuelle gældende bestemmelser og konventioner.

Artikel 17

Nyttiggørelse af viden

1. Fællesskabet og kontrahenterne skal nyttiggøre deres hertil egnede viden eller lade den nyttiggøre i overensstemmelse med Fællesskabets interesser.

2. Kommissionen sørger for, at viden, der hidrører fra arbejde udført som led i indirekte FTU-aktioner, og som er egnet til nyttiggørelse, også bliver udnyttet af kontrahenterne. I modsat fald skal den opnåede viden formidles af kontrahenterne eller i givet fald af Kommissionen selv.

Artikel 18

Adgang til viden med henblik på dens nyttiggørelse

1. Normalt stilles viden, der hidrører fra arbejde udført som led i direkte FTU-aktioner, samt de oplysninger, der er nødvendige for at kunne bruge denne viden, til rådighed for retlige enheder, der er interesseret heri og etableret i en medlemsstat eller en associeret stat, såfremt de forpligter sig til at nyttiggøre den eller lade den nyttiggøre i overensstemmelse med Fællesskabets interesser. Der kan fastsættes passende betingelser for denne adgang til viden, navnlig vedrørende betaling af gebyrer.

Adgangen til viden kan give anledning til særlige aftaler, navnlig med hensyn til enerettigheder, under overholdelse af gældende konkurrenceregler. Fællesskabet vurderer i så fald de eventuelle ulemper for licenshaveren samt den risiko, han løber i forbindelse med de investeringer, der er nødvendige for at udnytte den pågældende viden.

2. Den viden, som tilhører kontrahenterne som følge af arbejde udført som led i indirekte FTU-aktioner, samt de oplysninger, der er nødvendige for at kunne bruge denne viden, stilles til rådighed:

- for medkontrahenter under forudsætning af, at kontrahenternes legitime interesser, navnlig kommercielle interesser, beskyttes, og

- for Fællesskabet til brug for indirekte FTU-aktioner eller FTU-aktiviteter, der gennemføres i fællesforetagender eller i andre strukturer oprettet i medfør af traktatens artikel 130 N i ikke-konkurrencemæssigt forskningsøjemed.

Der kan fastsættes passende betingelser for denne adgang til viden. Den kan give anledning til særlige aftaler, navnlig med hensyn til enerettigheder, under overholdelse af gældende konkurrenceregler. I så tilfælde tager licensgiveren hensyn til eventuelle ulemper for licensmodtageren samt den risiko, han løber i forbindelse med de investeringer, der er nødvendige for at udnytte den pågældende viden.

De nærmere regler for tredjemands adgang til viden med henblik på dens nyttiggørelse fastsættes under hensyntagen til bl.a. Fællesskabets interesser og i princippet til Fællesskabets finansieringssats.

Artikel 19

Formidling af viden

1. Kommissionen formidler viden, der hidrører fra arbejde udført som led i direkte FTU-aktioner, og som kan formidles. Der tages i denne forbindelse hensyn til behovet for at beskytte intellektuel og industriel ejendomsret.

2. Kommissionen sørger for, at kontrahenterne, eller i påkommende tilfælde Kommissionen selv, formidler viden, der hidrører fra arbejde udført som led i indirekte FTU-aktioner, og som er egnet til at blive formidlet.

På dette område tages der navnlig hensyn til:

- behovet for at beskytte intellektuel og industriel ejendomsret

- fortrolighed

- kontrahenternes legitime interesser, navnlig kommercielle interesser

- principielt, Fællesskabets finansieringssats.

Artikel 20

Teknologisk iværksættelsesprogram

1. Kontrahenter, der deltager i arbejde, som indgår i indirekte FTU-aktioner, skal på grundlag af FTU-aktivitetens art fremlægge et teknologisk iværksættelsesprogram med angivelse af betingelserne for formidling og nyttiggørelse af den opnåede viden. Programmet skal godkendes af Kommissionen.

2. Programmet for den teknologiske iværksættelse skal afspejle hovedlinjerne i den plan for formidling og nyttiggørelse, som er blevet bedømt sammen det forslag, der oprindeligt blev forelagt for Kommissionen med henblik på deltagelse i indirekte FTU-aktioner. Indholdet fastlægges under hensyntagen til Fællesskabets og kontrahenternes interesser.

3. Kontrahenterne oplyser Kommissionen om, hvorledes det teknologiske iværksættelsesprogram følges op. De begrunder enhver senere ændring i programmet.

KAPITEL IV: AFSLUTTENDE BESTEMMELSER

Artikel 21

Eventuelle bestemmelser i særprogrammerne

I Rådets beslutninger om særprogrammerne til iværksættelse af femte rammeprogram kan reglerne for virksomheders, forskningscentres og universiteters deltagelse samt reglerne for formidling og nyttiggørelse af forskningssresultaterne præciseres eller suppleres.

Første afsnit gælder dog ikke med hensyn til definitionerne i artikel 1, uddannelsesstipendier, jf. artikel 6, stk. 2, litra b), andet punktum, og landefortegnelsen, jf. artikel 24.

Artikel 22

Gennemførelsesbestemmelser

De i artikel 4, 8, 11 og 14-20 omhandlede gennemførelsesbestemmelser fastsættes efter proceduren i artikel 23.

Artikel 23

Procedure vedrørende gennemførelsesbestemmelserne

1. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanter for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald gælder følgende:

Kommissionen kan udsætte gennemførelsen af de foranstaltninger, den har truffet afgørelse om, i et tidsrum på højst en måned regnet fra datoen for denne underretning.

Rådet kan med kvalificeret flertal træffe en anden afgørelse inden for det tidsrum, der er nævnt i ovenstående afsnit.

Artikel 24

Offentliggørelse af fortegnelsen over tredjelande

En fortegnelse over de i artikel 6, stk. 2, litra a), omhandlede tredjelande offentliggøres i De Europæiske Fællesskabers Tidende.

Artikel 25

Rapporter

Den årlige rapport, som Kommissionen forelægger Europa-Parlamentet og Rådet i overensstemmelse med traktatens artikel 130 P, skal indeholde oplysninger om denne afgørelses gennemførelse.

Artikel 26

Varighed

Denne afgørelse finder anvendelse på direkte FTU-aktioner og indirekte FTU-aktioner til gennemførelse af femte rammeprogram.

(1) EFT L 107 af 30.4.1996, s. 4.